Kampung Adat Kawa

Kampung Adat Kawa inggih punika desa tradisional sané wénten ring wewidangan Kabupaten Nagekeo, Pulau Flores, Provinsi Nusa Tenggara Timur, Indonesia inggian punika ring Desa Labolewa, Kecamatan Aesesa. Desa puniki kaloktah antuk umah-umah adat sané unik, ritual tradisional, tur palemahan sané becik. Umah adat ring desané puniki nénten ja akéh, tuah belasan kémanten. Umah adat puniki marupa umah panggung sané maraab antuk ambengan lan matembok kayu wiadin tiing. Kampung Kawa sané mangkin dados silih tunggil genah wisata ring Nusa Tenggara Timur. Palemahan Kampung Adat Kawa sayan ngelangenin santukan genahnyané ring lembah tur kaapit antuk Gunung Ebulobo lan Gunung Amagelu. Makudang-kudang wisatawan mosang kahanan ring kampung adat puniki masaih sareng kahanan Kampung Wae Rebo. 

 Umah Adat Kampung Kawa 
Kampung Adat Kawa madué telulas umah adat sané saling maarep-arepan ngwentuk huruf U. Raab umah adat puniki malakar antuk ambengan sané kagenahang ting tiing tur kaiket nganggén tali duk. Saka utama umah adat puniki malakar antuk kayu nangka. Ring soang-soang umah adat wénten siki ngantos tigang kulawarga sané meneng irika, totalnyané irika wénten plekutus kepala keluarga. Nanging yéning wénten upacara adat samian kulawarga sané tan meneng ring umah adat punika pacang rauh tur nyarengin upacara. Ring ajeng umah adat, krama kampung Adat Kawa nyusun batu-batu vulkanik ngantos mabentuk kotak. Ring tengah batu vulkanik sané sampun masusun punika kagenahang batu lémpéh pinaka genah ngaturjang sesajén. Lianan pinaka genah sesajen, batu puniki taler pinaka cihna kawéntenan kuburan tua ring wewidangan desa. Ring sisi pariwisata, soang-soang umah pacang ngamolihang duman sané magilir nyiyagayang genah nginep ring wisatawané. Sadina-dina krama iriki tuah nganggén matan ai anggén nyunarin kauripan danéné. 

 Pustaka